Grondwethof sê Donderdag oor Jiba en Mrwebi | Netwerk24
Deur Jeanette Chabalala 26 Junie 2019 06:04
Die Grondwethof sal na verwagting Donderdag beslis of die aansoek aangehoor sal word waarin daar gevra word dat Nomgcobo Jiba, afgedankte adjunk-vervolgingshoof, en haar kollega Lawrence Mrwebi, van die rol vir advokate geskrap moet word.
Nomgcobo Jiba. Foto: Netwerk24
Adv. Lawrence Mrwebi. Foto: Argief
Die Algemene Balieraad van Suid-Afrika het vroeër dié aansoek by die hooggeregshof in Pretoria ingedien, waar dit geslaag het.
Jiba en Mrwebi het egter die saak na die appèlhof geneem, waar daar in dié twee oud-vervolgingshoofde se guns beslis is.
Gevolglik het die Balieraad die Grondwethof, die hoogste gesag in die land, genader om aansoek te doen dat dié hof die saak aanhoor.
Die hof sal om 10:00 Donderdag sy uitspraak lewer.
Adv. Schalk Burger, SC, wat die Balieraad verteenwoordig, het voorheen in die Grondwethof gereken dat die appèlhof homself “oor die feite misplaas” het.
Burger het ook gesê Jiba het valse getuienis in haar beantwoordende verklaring gelewer nadat die voormalige Valke-hoof in KwaZulu-Natal, maj.genl. Johan Booysen, sy verklaring ingedien het.
Adv. Norman Arendse, SC, wat Jiba verteenwoordig, sê die nasionale vervolgingsgesag (NVG) is nie eens in die vorige uitsprake bespreek nie. Daarom het die saak nie ’n invloed op die onafhanklikheid van die NVG nie.
Jiba was die waarnemende hoof van die NVG van Desember 2011 tot Augustus 2013.
Meer oor: Lawrence Mrwebi | Nomgcobo Jiba | Afdanking
Jiba veg terug teen Cyril